3.7.2014

Puheenjohtajan terveiset

Sukuneuvoston toimikausi 2011 – 2014 alkaa olla päätösvaiheessa. Kulunut kolmas vuosi on tuttuun tapaan sisältänyt ensisijaisesti joka kolmas vuosi järjestettävien sukupäivien valmistelua. Tällä kertaa ne pidetään lauantaina 2. elokuuta Metsola Centerissä Lahdessa, osoitteessa Hietarannankatu 17. Siellä on todella hietaranta ja hienot uinti- ja saunomismahdollisuudet. Muutoinkin puitteet ovat erinomaiset. Ne mahdollistavat picnic-elämää veden äärellä kokouksen, herkullisen tarjoilun ja päiväjuhlan ohella. Puheenjohtajan viimekeväisistä terveisistä näkyy, että suunnittelimme sukupäivien pitämistä aluksi Heinolassa, Saksalan seikkailukeskuksessa. Suomalaisen kesäsään arvaamattomuus sai meidät kuitenkin muuttamaan suunnitelmaa ja valitsemaan paikan, jossa mahdumme sisätiloihin, satoi tai paistoi. 
Ilmoittautuminen sukupäiville tapahtuu maksamalla osanottomaksu, kuten toisaalla selostetaan. Pitopalvelu tarvitsee tietoonsa tarkan henkilömäärän etukäteen ja siksi meidän on käytettävä tällaista ilmoittautumismenettelyä. Ilman etukäteisilmoittautumista saapuville tarjoilua (lounas, päiväkahvi ja kahvi suolapalan kanssa illansuussa) ei ole mahdollista järjestää. 
Tulkaa joukolla sukupäiville. Viime kesänä järjestetty sukuristeily Vesijärvellä ja Vääksyn kanavalla onnistui erinomaisesti. Me osaamme pitää hauskaa yhdessä. Laulu ja leikki ovat kuuluneet suvun perinteisiin. Tutustuttakaa lapsenne tähän perinteeseen ja antakaa heille mahdollisuus rakentaa sosiaalista pääomaa suuren suvun piirissä.
Sukupäivien järjestelyryhmän vetäjänä on ollut sukuneuvoston varapuheenjohtaja Mika Marttunen, mistä hänelle suuret kiitokset, samoin kuin kaikesta muustakin hienosti hoidetusta työstä varapuheenjohtajana.
	Toinen iso tehtävä on ollut Marttusen suvun sukuluettelon valmistaminen. Siitä on vastannut Matti Mertanen sukuhaarojen vastuuhenkilöiden avustuksella, mistä Matille suuret kiitokset. Sukuluettelo on tehty helposti luettavalla ohjelmalla, jolla on saatu tuotettua myös sukuhaaroja havainnollistavat kuvat. Sukuluettelo 2014 painetaan ja sitä saa ostaa sukupäivien aikana. Sukupäivillä järjestetään myös sukuhaaroja kuvaavista kartoista koostuva näyttely. Niistä jokainen sukuun kuuluva löytää nimensä.
	Sukuneuvosto on kokoontunut viime kesän jälkeen kolme kertaa, syksyllä, talvella ja keväällä. Vakiintunut kokoontumispaikkamme on ollut Pekka Marttusen toimitilat Lahdessa (Vinssikatu 1). Parhaat kiitokset Pekalle tilojen antamisesta käyttöömme.
	Sukuneuvostoon ovat Mikan, Pekan ja minun lisäksi kuuluneet varsinaisina jäseninä Miika Marttunen, Raino Marttunen, Ahti Peltonen, Juho Orpana, Matias Pusa, Salli Wahlberg, Anssi Hatakka ja Olli Hämäläinen ja varajäseninä viime vuonna edesmennyt Maila Laine, Aliresa Farshid – ja toisen sukupolven tervaskanto Annikki Kivioja (joka on tuonut joka kokoukseen herkullisen kääretortun). Annikki-täti on huolehtinut onnittelujen lähettämisestä suvun piirissä, mistä myös hänelle suuret kiitokset. Sihteerinä toimi viime syksyyn asti Anssi Hatakka, mutta hän joutui luopumaan tehtävästä saatuaan nimityksen puolustusasiamieheksi asemapaikkanaan Turkki. Se vaati tiiviin valmistautumisen. Perhe on parhaillaan tekemässä muuttoa Ankaraan. Sillä tavalla tämän suvun jäsenet menestyvät. Onnea Anssille ja kiitokset sihteerin tehtävän hoitamisesta. Sihteerin tehtävät otti loppukaudeksi hoitaakseen Matias Pusa, mistä hänelle kiitokset. Rahastonhoitajan tehtäviä on hoitanut mallikkaasti Olli Hämäläinen. Salli on valmistanut hauskan onnittelukortin ”Laulavat Marttuset” ja muutoinkin toiminut asiantuntijana graafisissa kysymyksissä. Kiitokset, Salli. Korttia on myytävänä sukupäivillä. Raino on jälleen antanut lainopillista asiantuntemusta, tällä kertaa suhtautumisessa ikävään Vanha-Tuusjärven palvelukodin toiminnan lakkauttamiseen.
	Sukuneuvoston piirissä on myös edistetty kotisivujen valmistelua ja Matias on skannannut sinne aineistoa. Kotisivuilla on yleinen osa, joka on avoin kaikille, sekä vain suvun jäsenille rajatut sivut. Näistä informoidaan lähemmin sääntömääräisessä sukukokouksessa, joka pidetään 2.8. klo 11-12. 
Sääntömääräiseen sukukokoukseen voivat osallistua jäsenmaksunsa maksaneet suvun jäsenet. Sukupäivien muuhun ohjelmaan voivat osallistua kaikki sukuun kuuluvat, jotka ovat maksaneet osanottomaksun. Siinä on pieni korotus niille, jotka eivät ole maksaneet jäsenmaksua, koska sukuseura tukee lasten ja nuorten osallistumista sukupäiville. Sukuseuralla ei ole muita tulonlähteitä kuin jäsenmaksut. Jäsenmaksu on vain 10 euroa vuodessa, mutta sillä saadaan paljon aikaan suvun jäsenten yhteydenpidon edistämiseksi. Sukuneuvoston toiminta on tapahtunut talkoopohjaisesti ilman palkkioita. 
Toimintakauden päättyessä esitän parhaat kiitokseni sukuneuvoston jäsenille erinomaisesta osallistumisaktiivisuudesta ja miellyttävästä toimintailmapiiristä. 

Lea Pulkkinen